Metropolitan Community Church

**Metropolitan Community Church** (*Crkva metropolitanske zajednice*, **MCC**), poznata i kao **Universal Fellowship of Metropolitan Community Churches** (*Univerzalno zajedništvo crkava metropolitanske zajednice*, **UFMCC**) je međunarodna protestantska kršćanska denominacija. Sastoji se od 222 kongregacije u 37 država i posebnu brigu posvećuje lezbijskim, gay, biseksualnim i transrodnim obiteljima i zajednicama.

UFMCC ima status službenog promatrača u Svjetskom vijeću crkava. Crkvi metropolitanske zajednice nije odobreno članstvo u američkom Nacionalnom vijeću crkava, no mnoge lokalne kongregacije ove crkve su članice lokalnih ekumenskih partnerstava diljem svijeta. MCC je također članica nekoliko vijeća crkava na razini saveznih država u SAD-u.

## Vjerovanja i prakse
Metropolitan Community Church svoju teologiju temelji na historijskim vjerovanjima kršćanske crkve kao što su Apostolsko i Nicejsko-carigradsko vjerovanje. Svaka crkva je dužna barem jednom tjedno slaviti euharistiju i prakticirati otvorenu pričest, što znači da pričesnici ne moraju biti članovi MCC-a ili bilo koje druge crkve da bi mogli sudjelovali u euharistiji. Izuzev navedenog, MCC svojim crkvama članicama dopušta nezavisnost po pitanju doktrine, bogoslužja i prakse. Tipovi bogoslužja uvelike variraju od crkve do crkve.

MCC smatra da je njezino poslanje ne samo duhovno nego podjednako i socijalno, zalažući se za prava manjina, osobito prava lezbijskih, gay, biseksualnih i transrodnih (LGBT) osoba. MCC je vodeća sila u razvoju ''queer'' teologije.

Mnoge lokalne crkve ove kršćanske denominacije su također uključene u druge nacionalne i internacionalne kampanje, kao što je Make Poverty History.

U svom zalaganju za socijalnu pravdu Metropolitan Community Church, između ostalog, snažno zagovara bračnu ravnopravnost za LBGT osobe. Osnivač crkve, Troy Perry, je obavio prvo javno istospolno vjenčanje u Sjedinjenim Državama u Huntington Parku, Kalifornija, 1969. godine. 1970. je prvi podnio tužbu u SAD-u kojom se traži zakonsko priznanje istospolnih brakova. Perry je tu parnicu izgubio, ali je pokrenuo debatu o bračnoj ravnopravnosti u SAD-u. Danas kongregacije ove crkve obave više od 6000 istospolnih vjenčanja godišnje.

Brent Hawkes i Metropolitan Community Church u Torontu su odigrali ključnu ulogu u sudskom procesu koji je legalizirao istospolne brakove u Kanadi.

Važan aspekt teologije MCC-a je njezin stav po pitanju homoseksualnosti i kršćanstva koji u potpunosti prihvaća LGBT osobe. Štoviše, većina članova ove denominacije su LGBT osobe, a mnogi svećenici i svećenice se javno izjašnjavaju kao LGBT osobe. MCC u potpunosti zagovara ravnopravnost spolova u svećeničkoj službi, a nedavni izbor Nancy Wilson za moderatoricu čini MCC jednom od rijetkih zajednica koje na čelu imaju ženu.

## Historija
Prvu kongregaciju je u Los Angelesu 1968. osnovao Troy Perry, u vrijeme kada su stavovi kršćana prema homoseksualnosti bili gotovo jednoglasno negativni. MCC je otada narastao na zajednicu od 222 crkve u 37 država. Najveći broj pripadnika živi u SAD-u, a zatim u Kanadi. Broj članova ove denominacije nastavlja rasti: 2010. *El Mundo* je izvijestio da će u oktobru iste godine u Madridu biti osnovana prva MCC kongregacija. Metropolitan Community Church je postala prva crkva koja priznaje i obavlja vjerska istospolna vjenčanja u Španjolskoj, budući da Rimokatolička crkva (bivša službena državna crkva) odbija da vrši obrede sklapanja istospolnih brakova.

Perry je do 2005. vršio službu Moderatora (poglavara) UFMCC-a, kada je Generalna konferencija izabrala Nancy Wilson da ga naslijedi; formalno je uvedena u službu posebnim obredom u Nacionalnoj katedrali u Washingtonu (DC) 29. oktobra 2005.

## Uprava
### Vodstvo
Metropolitan Community Church predvodi **Vijeće starješina** (eng. *Council of Elders* [COE]) i **Upravni odbor** (eng. *Governing Board*). Članovi Vijeća starješina su **Moderator** i regionalne starješine koje imenuje moderator, odobrava Upravni odbor te potvrđuje Generalna konferencija. Zadaća Vijeća starješina je da vodi Zajedništvo (UFMCC) u pitanjima duhovnosti, razvoja misija i kršćanskog svjedočenja. Članovi Upravnog odbora su Moderator, četiri laika i četiri klerika koje je izabrala Generalna konferencija, te on vrši funkciju zakonskog upravnog odbora denominacije baveći se financijskim i povjereničkim poslovima.

Od 2012. članovi Vijeća starješina su: Nancy Wilson (Moderatorica), Lillie Brock, Darlene Garner, Ken Martin, Mona West i Hector Gutierrez. Članovi Upravnog odbora su: Raquel Benitez-Rojas, Onetta Brooks, Liz Bisordi, Tony Freeman, Robert Griffin, Kareem Murphy, Bryan Parker i Candace Shultis.

Primarna zadaća **starješina** je pastoralno vođenje i briga o Zajedništvu na njegovom duhovnom putovanju. Starješine imaju duhovni i pastoralni autoritet sa svrhom izgradnje zajedničke vizije za UFMCC, pripremaju UFMCC za budućnost i pružaju potporu njegovom strateškom usmjeravanju. Starješine su službeni predstavnici UFMCC-a u javnosti i odnosima među zajednicama, oni nadziru i potpomažu kongregacije, konzultiraju se s crkvama o njihovom razvoju, te vrše druge crkvene i ceremonijalne dužnosti.

### Generalna konferencija
Na međunarodnoj razini, vlast u UFMCC-u ima Generalna konferencija koja se sastaje svake treće godine u skladu s odredbama statuta i propisa UFMCC-a. Generalna konferencija je ovlaštena da prima izvještaje od različitih odbora, komiteta, komisija i vijeća UFMCC-a. Tijekom svoje povijesti, Generalna konferencija se sastajala u raznim dijelovima svijeta, kao što su Sydney (Australija), Toronto i Calgary (Kanada). Zadnja Generalna konferencija održana je 2010. u Acapulcu (Meksiko), a sljedeća će se održati u Chicagu (SAD).

### Lista regija
Univerzalno zajedništvo crkava metropolitanske zajednice je podijeljeno na 7 administrativnih regija. Svaka od tih regija ima po jednog predstavnika u Vijeću starješina. Od 2000-ih mnoge od ovih regija su podijeljene u subregionalne mreže.

* **Regija 1:** Australija, Bangladeš, Bruneji, Kambodža, Zapadna Kanada (Britanska Kolumbija, Yukon), Kina, Mikronezija, Fidži, Hong Kong, Indija, Indonezija, Japan, Laos, Malezija, Mongolija, Mijanmar, Nepal, Novi Zeland, Sjeverna Koreja, Pakistan, Papua Nova Gvineja, Filipini, Istočna Rusija, Južna Koreja, Šri Lanka, Sumatra, Tajvan, Tajland, Vanuatu, Vijetnam i SAD (Aljaska, Kalifornija [sjeverni dio], Havaji, Idaho, Montana, Sjeverna Dakota, Oregon, Južna Dakota, Utah, Washington i Wyoming).
** Australazijska mreža
** Mreža sjeverozapadnog Pacifika
** Mreža Doline i Zaljevskog područja
** Mreža Azije i pacifičkih otoka
* **Regija 2:** Kanada (Manitoba i Nunavut) i SAD (Alabama, Alabama, Arkansas, Georgia, Illinois, Iowa, Kansas, Louisiana, Minnesota, Mississippi, Missouri, Tennessee, Texas (istočni dio) i Wisconsin).
** Mreža Georgije, Tennesseeja i Alabame
** Mreža *Heartlanda*
** Mreža sjevernog središnjeg SAD-a
** Mreža južne zaljevske obale
* **Regija 3:** Antigva i Barbuda, Bahami, Barbados, Bermuda, Kuba, Dominikanska Republika, Grenada, Guadeloupe, Haiti, Jamajka, Martinik, Portoriko, St. Kitts i Nevis, Santa Lucia, St. Vincent, Trinidad i Tobago, Otočje Turks i Caicos, Djevičanski Otoci i SAD (Delaware, Maryland, New Jersey, New York, Sjeverna Carolina, Pennsylvania, Južna Karolina, Virginia, Washington DC)
** Mreža sjeveroistočnog SAD-a
** Mreža DC-a, Delawarea, Marylanda i Virginie
** Mreža Karolinâ
* **Regija 4:** Afganistan, Alžir, Angola, Austrija, Azerbajdžan, Bahrain, Belgija, Benin, Bocvana, Burundi, Kamerun, Srednjoafrička Republika, Čad, Kongo, Danska, Egipat, Engleska, Etiopija, Finska, Francuska, Gabon, Njemačka, Gana, Grčka, Grenland, Nizozemska, Island, Iran, Irak, Irska, Izrael, Italija, Jordan, Kenija, Kuvajt, Libanon, Liberija, Libija, Maroko, Mozambik, Namibija, Niger, Nigerija, Norveška, Oman, Portugal, Ruanda, Saudijska Arabija, Škotska, Senegal, Sijera Leone, Somalija, Južnoafrička Republika, Španjolska, Sudan, Svazilend, Švedska, Sirija, Tanzanija, Togo, Tunis, Uganda, Ujedinjeni Arapski Emirati, Vels, Jemen, Zambija i Zimbabve.
** Mreža Zapadne Europe/Ujedinjenog Kraljevstva
** Afrička mreža
* **Regija 5:** Albanija, Armenija, Bjelorusija, Bosna i Hercegovina, Bugarska, Hrvatska, Istočna Kanada (Baffinov Otok, New Brunswick, Newfoundland, Nova Scotia, Ontario, Prince Edward Island, Quebec), Estonija, Gruzija, Mađarska, Kazahstan, Kosovo, Kirgistan, Latvija, Litva, Makedonija, Moldavija, Crna Gora, Poljska, Rumunjska, Rusija, Srbija, Slovačka, Slovenija, Češka, Tadžikistan, Turska, Turkmenistan, Ukrajina, SAD (Connecticut, Indiana, Kentucky, Maine, Massachusetts, Michigan, New Hampshire, Ohio, Rhode Island, Vermont, Zapadna Virdžinija), Uzbekistan.
** Mreža središnjeg istoka SAD-a
** Mreža Kanade, Michigana i Windsora
* **Regija 6:** Antarktika, Argentina, Belize, Bolivija, Brazil, Čile, Kolumbija, Kostarika, Ekvador, El Salvador, Francuska Gvijana, Gvatemala, Gvajana, Honduras, Meksiko, Nikaragva, Panama, Paragvaj, Peru, Surinam, Urugvaj, Venecuela i SAD (Arizona, Kalifornija (južni dio), Nevada, New Mexico i Teksas (južni dio)).
** Mreža Južne Kalifornije i Nevade
** Mreža Arizone, New Mexica i El Pasa
** Južnoteksaška mreža
** Mreža Ibero-Amerike i Kariba
* **Regija 7:** Zapadna Kanada (Alberta, Saskatchewan, Sjeverozapadne Teritorije) i SAD (Colorado, Florida, Nebraska, Oklahoma i Teksas (sjeverni dio)).
** Mreža Sjeverne Floride
** Mreža Središnje Floride
** Mreža Južne Floride
** Mreža Sjevernog Teksasa i Oklahome
## Izvori